《雷阳郡斋醉中走笔呈吴使君》
明代·屈大均

使君风流世所宗，饮酒不醉真酒龙。一麾出守濒海郡，三年坐啸擎雷峰。

有一酒狂人不容，闻君新醅荔支浓。沉香觥船大如斗，中有扇沙嫩鹿茸。

香狸之脯鲨鱼翅，玉盘行出和春菘。使我朵颐不能已，番禺千里来相从。

中秋月照郡斋夕，轰饮吏人俱辟易。鲸鱼自合乾百川，鼹鼠犹能尽一石。

玉山忽倒红氍毹，谈禅交吐夜光珠。娇歌婉转东西和，花旦温柔左右扶。

英雄达生无不可，一代糟丘今属我。古来贤圣尽浮云，岂必二豪同蜾裸。

昔人酒中谁陆沉，阮公一醉直至今。酣放动经六十日，千载惟公知此心。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。